147. löggjafarþing 2017–2018.

Þingskjal x — x. mál.

Stjórnarfrumvarp.

Frumvarp til laga

um Þjóðskrá Íslands

Frá samgöngu- og sveitarstjórnarráðherra.

I. kafli

Hlutverk, skipulag o.fl.

1. gr.

Yfirstjórn.

Þjóðskrá Íslands er sjálfstæð stofnun sem heyrir undir ráðherra.

Ráðherra skipar forstjóra stofnunarinnar til fimm ára í senn.

2. gr.

Skipulag stofnunarinnar.

Forstjóri ber ábyrgð á starfsemi og rekstri stofnunarinnar, mótar áherslur og skipulag, verkefni og starfshætti og annast daglega stjórn hennar.

Forstjóri ræður annað starfsfólk stofnunarinnar.

3. gr.

Hlutverk.

Þjóðskrá Íslands skal með starfsemi sinni gæta upplýsinga um réttindi einstaklinga og lögaðila og eignir þeirra með því að safna, varðveita, uppfæra og miðla upplýsingum sem varða einstaklinga, mannvirki og landeignir með öruggum hætti. Þá skal stofnunin stuðla að því að starfsemi hennar þróist í samræmi við þarfir samfélagsins og tækninýjungar.

Þjóðskrá Íslands hefur eftirfarandi hlutverki að gegna:

1. Er ábyrgðaraðili að þjóðskrá og tengdum skrám og ber ábyrgð á rekstri gagna- og upplýsingaskerfa þjóðskrár samkvæmt lögum sem um þjóðskrá gilda hverju sinni.
2. Er ábyrgðaraðili að fasteignaskrá og tengdum skrám og sér um rekstur gagna- og upplýsingakerfa fasteignaskrár, útreikning fasteignamats og útreikning brunabótamats samkvæmt lögum sem um þau málefni gilda hverju sinni.
3. Er ábyrgðaraðili á að viðhalda og láta í té stofn fyrir skilríkjaútgáfu til útgáfu vegabréfa til íslenskra ríkisborgara og annarrar skilríkjaútgáfu á vegum hins opinbera eða samkvæmt sérlögum. Þá gefur stofnunin út rafrænt auðkenni.
4. Er ábyrgðaraðili þróunar og reksturs miðlægrar upplýsinga- og þjónustuveitu ríkisins, Ísland.is.
5. Gefur út kjörskrárstofn og sinnir verkefnum sem stofnuninni eru falin við framkvæmd kosninga í landinu.
6. Getur samkvæmt ákvörðun ráðherra annast rekstur og varðveislu annarra opinberra skráa.
7. Er ráðgefandi fyrir ráðherra á starfssviði sínu, veitir aðstoð við undirbúning lagafrumvarpa og reglugerða og aðstoðar við stefnumótun og ákvörðunartöku eftir því sem við á.
8. Tekur þátt í alþjóðlegu samstarfi og mótun alþjóðareglna á starfssviði sínu í samvinnu við ráðherra. Samkvæmt ákvörðun ráðherra getur stofnunin annast undirbúning samninga við erlend ríki og alþjóðastofnanir og eftir atvikum getur ráðherra, í samráði við ráðherra sem fer með utanríkismál, falið stofnuninni gerð slíkra samninga. Stofnunin vinnur enn fremur að innleiðingu og framfylgd alþjóðasamninga og EES-gerða.
9. Stofnunin tekur þátt í og annast rannsóknir, greiningu og þróun á starfssviði sínu.
10. Stofnunin skal eiga samráð við þá aðila, félög, samtök og stofnanir sem tengjast starfsemi hennar.

Þjóðskrá Íslands er heimilt að safna saman, vinna úr og birta tölfræðilegar upplýsingar á sviði lögbundinna verkefna hennar að fullnægðum heimildum laga sem um persónuvernd og meðferð persónuupplýsinga gilda hverju sinni.

Ráðherra getur sett á stofn fagráð með fulltrúum stofnunarinnar, hagsmunaaðila og annarra aðila í þeim tilgangi að vera vettvangur samráðs og upplýsingaskipta á fagsviðum stofnunarinnar.

Þjóðskrá Íslands skal fylgja lögum um persónuvernd og meðferð persónuupplýsinga sem gilda hverju sinni, þar á meðal um öryggi gagna, fræðslu og tilkynningarskyldu.

4. gr.

Framsal o.fl.

Þjóðskrá Íslands getur með samningi, að undangengnu samþykki ráðherra, falið öðrum stjórnvöldum eða öðrum aðilum einstaka þætti lögbundinna verkefna stofnunarinnar.

Þjóðskrá Íslands er heimilt að bjóða fram sérþekkingu sína á alþjóðamarkaði og afla tekna með útflutningi sérfræðiþekkingar sem hún býr yfir.

5. gr.

Þagnarskylda o.fl.

Starfsmenn Þjóðskrár Íslands eru bundnir þagnarskyldu. Starfsmönnum er óheimilt að skýra óviðkomandi frá því sem þeir komast að í starfi sínu og leynt skal fara, að viðurlagðri ábyrgð. Sama gildir um verktaka þegar þeir starfa fyrir Þjóðskrá Íslands eða á vegum hennar. Þagnarskylda helst þótt látið sé af störfum eða verksamningi ljúki.

II. KAFLI

Miðlæg rafræn upplýsinga- og þjónustuveita.

6. gr.

Ísland.is.

Þjóðskrá Íslands á og rekur miðlæga rafræna upplýsinga- og þjónustuveitu hins opinbera sem nefnist Ísland.is.

Þjóðskrá Íslands ber einnig ábyrgð á þróun og kynningu þjónustuveitunnar og skal stuðla að því að bæta opinbera þjónustu og auka hagkvæmni með því að hlutast til um:

1. að stofnanir nýti Ísland.is til að þjónusta viðskiptavini sína og
2. að almenningur og lögaðilar hafi vitneskju um og nýti þá þjónustu sem þar er í boði.
3. að þjónustuveitan sé vettvangur sem geti tekið við og rekið miðlægar lausnir á vegum hins opinbera.

Þjóðskrá Íslands ber að taka þátt í ýmsum þróunarverkefnum á sviði rafrænnar stjórnsýslu, bæði innanlands og utan eftir því sem við á og er í samræmi við gildandi stefnu um upplýsingasamfélagið á hverjum tíma. Einnig ber stofnuninni að viðhafa samráð við hagsmunaaðila við mótun nýrra þjónustuþátta á Ísland.is.

7. gr.

Þjónusta.

Einstaklingar skráðir í þjóðskrá 16 ára eða eldri, sem og skráðir lögaðilar, skulu hafa aðgang að rafrænu, persónubundnu pósthólfi á Ísland.is.

Opinberir aðilar skulu eiga þess kost að senda út skjal til viðskiptavina sinna til birtingar í pósthólfinu samkvæmt 1. mgr. Velji opinber aðili þá leið að nýta pósthólf á Ísland.is skal viðskiptavinur eiga þess kost að fá einnig almennan bréfpóst að uppfylltum ákveðnum skilyrðum. Ráðherra kveður á um virkni hins rafræna pósthólfs og hvaða skilyrði stofnanir og viðskiptavinir þeirra þurfa að uppfylla m.a. til að geta fengið hefðbundinn bréfpóst eftir að búið er að færa tiltekin samskipti milli aðila í pósthólfið.

Um birtingu skjals frá opinberum aðila til viðskiptavinar í pósthólfi á Ísland.is gildir 39. gr. stjórnsýslulaga. Sá sem rekur erindi fyrir opinberum aðilum skal eiga þess kost á að fá tilkynningu í gegnum fjarskiptabúnað þegar skjal berst.

Þjóðskrá Íslands skal stuðla að því að aðilar skv. 1. mgr. geti leitað helstu upplýsinga á Ísland.is, svo sem upplýsinga um skráningu persónubundinna upplýsinga í opinberar skrár og stöðu erindis sem sent hefur verið til opinbers aðila, hvort sem um er að ræða aðgangsstýrt, einstaklingsbundið svæði eða á opinni upplýsingasíðu þjónustuveitunnar.

Þjóðskrá Íslands skal veita opinberum aðilum sem og almenningi leiðbeiningar um það hvernig standa skuli að notkun á Ísland.is.

III. KAFLI

Ýmis ákvæði

8. gr.

Þjónustugjöld samkvæmt gjaldskrá.

Þjóðskrá Íslands er heimilt, samkvæmt gjaldskrá, að innheimta þjónustugjöld fyrir:

1. Afnot af fasteignamati og kerfi til álagningar fasteignaskatts,
2. afnot af brunabótamati og kerfi því viðkomandi,
3. skráning nýrrar fasteignar í fasteignaskrá,
4. upplýsingar úr fasteignaskrá og tengdum skrám,
5. upplýsingar úr þjóðskrá og tengdum skrám,
6. vottorð, uppflettingar og sérvinnslur úr skrám stofnunarinnar,
7. upplýsingar úr öðrum skrám sem stofnunin heldur hverju sinni,
8. verkefni sem kveðið er á um í sérlögum sem gilda um starfsemi stofnunarinnar,
9. sölu á sérhæfðri þjónustu vegna lögmæltra verkefna stofnunarinnar, samkvæmt gjaldi á hverja unna klukkustund og
10. fyrir rafrænar fyrirspurnir úr þinglýsingahluta fasteignaskrár,
11. þjónustu miðlægrar upplýsinga- og þjónustuveitu Ísland.is

Við ákvörðun gjalda skal leggja til grundvallar kostnað vegna launa og launatengdra gjalda, framleiðslu, aksturs, þjálfunar og endurmenntunar, aðkeyptrar sérfræðiþjónustu, húsnæðis, starfsaðstöðu, fjarskiptabúnaðar og tækja, stjórnunar- og stoðþjónustu og alþjóðlegrar samvinnu í þágu lögbundinna verkefna stofnunarinnar auk ferða og uppihalds og útlagðs kostnaðar.

Gjaldskráin skal staðfest af ráðherra og birt í B-deild Stjórnartíðinda.

Sé óskað eftir þjónustu utan hefðbundins skrifstofutíma skal greiða fyrir vinnu starfsmanns samkvæmt útseldum taxta með álagi samkvæmt gjaldskrá Þjóðskrár Íslands.

Tekjur sem stofnunin aflar með heimild í 2. mgr. 5. gr. skulu standa undir þeim kostnaði að veita sérfræðiþekkinguna.

Í gjaldskrá er heimilt að mæla fyrir um undanþágur frá gjaldtöku.

9. gr.

Kæruheimild o.fl.

Ákvarðanir Þjóðskrá Íslands sæta kæru til ráðherra samkvæmt 26. gr. stjórnsýslulaga nr. 37/1993 nema annað sé tekið fram í öðrum lögum.

10. gr.

Reglugerðarheimild.

Ráðherra er heimilt að kveða nánar á um eftirfarandi atriði með reglugerð:

1. Hlutverk og starfshætti Þjóðskrár Íslands,
2. rekstur starfs- og upplýsingakerfa,
3. miðlæga rafræn upplýsinga- og þjónustuveitu Ísland.is þ.m.t. rafrænt pósthólf og
4. starfsemi fagráðs.

11. gr.

Refsing.

Brot á 1. mgr. 5. gr. laga þessara varða sektum.

12. gr.

Gildistaka.

 Lög þessi öðlast gildi 1. maí 2018. Lög um sameiningu Þjóðskrár og Fasteignaskrár Íslands nr. 77/2010 falla úr gildi frá sama tíma.

13. gr.

Breytingar á öðrum lögum.

1. Eftirfarandi breytingar verða á lögum um skráningu og mat fasteigna 2001 nr. 6 6. febrúar:
2. Orðið „stjórn“ í fyrirsögn II. kafla fellur brott.
3. Ákvæði 8. og 9. gr. falla brott.

…..

Greinargerð.

1. Inngangur.

Með frumvarpi þessu er lagt til að sett verði ný lög um stofnunina Þjóðskrá Íslands sem er þegar starfandi.

Með lögum nr. 54/1962 var sérstakri stofnun, Þjóðskrá, komið á fót til að annast almannaskráningu. Hagstofa Íslands fór með stjórn Þjóðskrárinnar og var hún rekin sem deild innan hennar. Hugtakið þjóðskrá varð fljótlega tamt í huga almennings yfir vélspjaldskrá sem náði yfir alla landsmenn og var komið á fót á árunum 1952-1954. Þá var hugtakið „þjóðskrá“ notað í stofnlögum um þjóðskrá og almannaskráningu nr. 31/1956.

Í kjölfar ríkisstjórnarsamþykktar frá 27. september 2005 var ákveðið að þjóðskrá og almannaskráning skyldi flytjast frá Hagstofu Íslands til dómsmálaráðuneytisins og tók sú framkvæmd gildi þann 1. júlí 2006 með gildistöku laga nr. 51/2006. Við breytinguna flutti ráðuneytið útgáfu almennra vegabréfa til Þjóðskrár.

Með lögum nr. 77/2010 um sameiningu Þjóðskrár og Fasteignaskrár Íslands, sem tóku gildi þann 1. júlí 2010, var kveðið á um að Þjóðskrá og Fasteignaskrá Íslands yrði sameinuð í eina stofnun, Þjóðskrá Íslands. Áður höfðu málefni Fasteignaskrár Íslands verið flutt frá fjármálaráðuneytinu yfir til dómsmála- og mannréttindaráðuneytisins með lögum nr. 98/2009 sem tóku gildi 1. október 2009. Frumvörp þessi voru lögð fram í kjölfar samstarfsyfirlýsingu þáverandi ríkisstjórnar Samfylkingarinnar og Vinstri hreyfingarinnar – græns framboðs frá 10. maí 2009. Gildandi lög um sameiningu Þjóðskrár og Fasteignaskrár Íslands nr. 77/2010 eru stutt og kveða ekki á um réttindi og skyldur Þjóðskrár Íslands með skýrum hætti því þykir rétt að leggja fram frumvarp þetta um Þjóðskrá Íslands.

Nafnið Þjóðskrá Íslands er ekki mjög lýsandi fyrir stofnunina þó hún sjái vissulega um almannaskráningu en hlutverk stofnunarinnar er margþætt svo sem fram kemur í 4. gr. frumvarpsins og miðað við verkefnin í dag.

Frumvarp þetta er samið í samgöngu- og sveitarstjórnarráðuneytinu í samráði við Þjóðskrá Íslands.

2. Tilefni og nauðsyn lagasetningar.

Svo sem fram hefur komið í inngangi þá kveða lög um sameiningu Þjóðskrár og Fasteignaskrár Íslands ekki með skýrum hætti á um skyldur Þjóðskrár Íslands, yfirstjórn stofnunarinnar og fleiri atriði sem nauðsynlegt er að kveða á um er varðar stofnun sem þessa. Þannig þarf að setja sterkari stoð undir hin ýmsu verkefni stofnunarinnar svo sem verkefni tengd upplýsingasamfélaginu.

Ljóst er að ekki verður beðið mikið lengur með að setja sérlög fyrir stofnunina m.a. þar sem verið er að endurskoða lög um þjóðskrá og almannaskráningu samhliða auk þess sem verið er að endurskoða lög um lögheimili. Það er vilji samgöngu- og sveitarstjórnarráðherra að gera átak í notkun rafrænna lausna hjá hinu opinbera til að bæta þjónustu hins opinbera og ná aukinni hagræðingu og því er nauðsynlegt að styrkja lagastoðir fyrir upplýsinga- og þjónustuveituna Ísland.is svo dæmi sé nefnt.

 Markmið með lagasetningunni er að færa ákvæði er varðar Þjóðskrá Íslands á einn stað þó að hlutverk stofnunarinnar sé nánar skilgreint í öðrum lögum. Þá er markmið með frumvarpinu að setja viðhlítandi stoðir undir ákveðin verkefni stofnunarinnar svo sem þróun og rekstur upplýsinga- og þjónustuveitunnar Ísland.is.

3. Meginefni frumvarpsins.

Í I. kafla frumvarpsins er kveðið á um hlutverk og skipulag. Þar er gerð grein fyrir yfirstjórn stofnunarinnar, skipulagi, hlutverki, framsal verkefna og þagnarskyldu starfsmanna. Það nýmæli er að ekki er gert ráð fyrir að skipuð sé stjórn yfir stofnunina en samkvæmt 3. gr. laga nr. 77/2010, sbr. og 9. gr. laga nr. 6/2001 skal vera starfandi stjórn yfir stofnuninni en þess ber að geta að starfssvið stjórnarinnar nær ekki yfir aðra starfsemi Þjóðskrár Íslands en það er lýtur að fasteignamati. Þannig mun ákvæði 9. gr. laga nr. 6/2001 verða fellt niður sbr. 1. töluliður 14. gr. frumvarpsins, verði frumvarpið samþykkt óbreytt. Í kaflanum er kveðið á um markmið Þjóðskrár Íslands. Í kaflanum er að finna yfirlit yfir hlutverk stofnunarinnar á einum stað sem er til bóta, þannig er lagt til að Þjóðskrá Íslands skuli með starfsemi sinni gæta upplýsinga um réttindi einstaklinga og lögaðila og eignir þeirra með því að safna, varðveita, uppfæra og miðla upplýsingum varðandi einstaklinga, mannvirki og landeignir með öruggum hætti. Jafnframt hefur Þjóðskrá Íslands haldið utan um útgáfu Íslykils sem og þróun og rekstur upplýsinga- og þjónustuveitunnar Ísland.is. Enn fremur er lagt til að Þjóðskrá Íslands geti falið öðrum verkefni og boðið fram sérþekkingu sína á alþjóðamarkaði og loks sérstakt ákvæði um þagnarskyldu starfsmanna. Þrátt fyrir almennt þagnarskylduákvæði er varðar opinbera starfsmenn í lögum um réttindi og skyldur starfsmanna ríkisins nr. 70/1996 þá þykir rétt að árétta þessa kröfur til starfsmanna Þjóðskrár Íslands í ljósi þess að mikið af viðkvæmum persónuupplýsingum fara um hendur starfsmanna stofnunarinnar auk þess sem stofnunin sér um framleiðslu vegabréfa en framleiðsluaðferðir vegabréfa, efni í vegabréf o.fl. eru atriði sem leynt eiga að fara og miklir hagsmunir í húfi fyrir íslenska ríkið að þagmælsku sé gætt er varðar framleiðsluferli þeirra og öryggisatriði vegabréfa.

Í II. kafla laganna er finna ákvæði er varða upplýsinga- og þjónustuveitunnar Ísland.is. Ákvæði um Ísland.is hefur skort í löggjöf hér á landi og er hér lagt til að bætt verði úr. Vefsíðan Ísland.is er eitt meginverkefnið í stefnunni „Vöxtur í krafti netsins“, stefnu ríkisstjórnar Íslands um upplýsingasamfélagið 2013-2016. Í stefnunni kemur m.a. fram að „einstaklingar og fyrirtæki geti afgreitt erindi sín við stjórnsýslu ríkis og sveitarfélaga, hvenær sem er, hvar sem er og án tafar“. Gert var ráð fyrir að markmiðinu væri náð í lok árs 2016. Ísland.is veitir nú þegar aðgang að miklu magni hagnýtra upplýsinga fyrir einstaklinga og lögaðila um opinbera þjónustu. Þá geta einstaklingar, með hjálp Íslykils eða rafræns skilríkis, sótt á „mínum síðum“ upplýsingar um sig og börnin sín í þjóðskrá, fasteignaskrá, ökutækjaskrá, bólusetningaskrá og Innu, námsferilsskrá framhaldsskólanna. Athuga ber að enginn gögn eru vistuð á vefsíðunni sjálfri heldur er aðeins um gagnaflutning að ræða í gegnum dulkóðaða rás beint frá skráarhaldara til innskráðs notanda. Loks geta opinberir aðilar birt skjöl í pósthólfi á Ísland.is sem annars hefði þurft að senda í bréfpósti. Frumvarpið gerir ráð fyrir að markvisst verði unnið að því að nýta betur þau „verkfæri“ eða þjónustuþætti sem þegar hafa verið þróaðir á Ísland.is. Staðreyndin er reyndar sú að allir Íslendingar, 18 ára og eldri, hafa nú þegar aðgang að pósthólfi á Ísland.is án þess jafnvel að vita af því. Þó að opinber aðili ákveði að taka upp rafræn samskipti við viðskiptavini sína á vettvangi Ísland.is er áfram gert ráð fyrir því að þeir geti sent út hefðbundin bréf til þeirra sem að einhverjum ástæðum vilja ekki eða geta ekki átt í rafrænum samskiptum við opinbera aðila. Þjóðskrá Íslands hefur verið að þróa svonefnt „hnipp“, þ.e. áminningarþjónustu um að t.d. vegabréf sé að renna út og fær þá viðkomandi tilkynningu með smáskilaboðum. Þannig væri hægt, þegar opinber stofnun, sendir t.d. stjórnvaldsákvörðun á borgara, að viðkomandi borgari fái smáskilaboð þegar stjórnvaldsákvörðunin berst viðkomandi í pósthólfið. Þannig getur þjónustugáttin og kostir hennar leitt til sparnaðar hjá opinberum stofnunum í póstburðargjöldum og minnkað pappírsnotkun.

Í III. kafla frumvarpsins er að finna ýmis ákvæði þar á meðal ákvæði er lúta að þjónustugjöldum. Í frumvarpinu er ekki gert ráð fyrir að breytingar verði á því fyrirkomulagi, að ríkissjóður standi undir rekstri Þjóðskrár Íslands að hluta en að tekjur sem stofnunin aflar sér með sölu upplýsinga og þjónustu renni beint til stofnunarinnar.

Síðla árs 2011 fékk Þjóðskrá Íslands Deloitte, fjármálaráðgjöf, til að vinna skýrslu þar sem starfsemi stofnunarinnar var kostnaðargreind. Núgildandi gjaldskrá Þjóðskrár Íslands byggir á þessari kostnaðargreiningu og við endurskoðun hennar verður áfram byggt á ítarlegri kostnaðargreiningu á starfseminni. Kostnaðargreiningin er þannig uppbyggð, að þegar öllum kostnaði Þjóðskrár Íslands hefur verið úthlutað á kjarnaverkefni stofnunarinnar þá er þeim kostnaði úthlutað á þær vörur og þjónustu sem viðkomandi kjarnaverkefni skapar. Reikna þarf út framleiðslukostnað, þ.e. hvað hver eining af vöru eða þjónustu tekur til sín af kostnaði og er ýmist um að ræða beinan eða óbeinan kostnað eða blöndu af hvoru tveggja. Hér er átt við það hvort afhending viðkomandi vöru eða þjónustu veldur beint ákveðnum kostnaði við afhendinguna t.d. launakostnaði sem er þá beinn kostnaður eða hvort kostnaðurinn falli almennt til við að viðhalda og þjónusta viðkomandi upplýsingakerfi og telst því vera fastur óbeinn kostnaður. Ef um fastan óbeinan kostnað er að ræða þarf verðlagning að taka mið af heildarkostnaði við verkefnið annars vegar og áætluðu sölumagni vara hins vegar þannig að ljóst megi vera að heildartekjur dugi fyrir heildarkostnaði. Þegar heildarkostnaður við öll verkefni eða kerfi hefur verið áætlaður eru vörur og þjónusta sem verða til í hverju kerfi verðlagðar í samræmi við heildarkostnað viðkomandi kerfis. Viðkomandi vörur taka til sín beinan kostnað t.d. við afgreiðslu, þ.e. kostnað sem fellur til á þeim tímapunkti þegar varan eða þjónustan er veitt og er sá kostnaður reiknaður sérstaklega. Í flestum tilfellum fá vörurnar einnig á sig hlutdeild í óbeinum kostnaði vegna kerfisins og miðast sú hlutdeild við magn og einingarverð þeirra upplýsinga sem sóttar eru.

Ákveðnir liðir í gjaldskrá fasteignaskrár- og almannaskrár (þjóðskrárhluta) taka þó eingöngu til sín beinan kostnað. Verðlagning á þessum liðum byggir á greiningu á beinum kostnaði og tekur ekki til sín hlutdeild í óbeinum kostnaði. Verulegur hluti kostnaðar sem fellur til hjá Þjóðskrá Íslands er óbeinn kostnaður sem útdeila þarf á einstakar afurðir miðað við ákveðinn skiptigrundvöll. Tilgangur kostnaðargreiningar er að sýna fram á tengsl kostnaðar við einstakar afurðir ásamt því að gera grein fyrir því hvaða kostnaður liggur til grundvallar einstökum verðákvörðunum. Hlutverk kostnaðargreiningar er því að tryggja að útdeiling á kostnaði á vörur og þjónustu Þjóðskrár Íslands verði með sanngjörnum og skynsamlegum hætti. Gengið er út frá þeirri grundvallarforsendu að öll starfsemi Þjóðskrár Íslands fari fram í þeim tilgangi að viðhalda þeim gagnagrunnum sem eru grundvöllur að sölu á vöru og þjónustu stofnunarinnar. Af þeim sökum er litið svo á að allur rekstrarkostnaður teljist vera í nánum og efnislegum tengslum við það endurgjald sem innheimt er fyrir einstakar vörur og þjónustu, sem er skilyrði fyrir töku þjónustugjalda. Í þessu sambandi skiptir ekki máli hvort kostnaður er skilgreindur sem beinn eða óbeinn kostnaður. Kostnaðargreiningu er ætlað að halda utan um allan kostnað og sýna jafnframt fram á að ákvörðun um gjaldskrá sé byggð á traustum og vönduðum útreikningi á þeim kostnaðarliðum sem liggja til grundvallar, sjá nánar dóm Hæstaréttar Íslands nr. 837/2014, Creditinfo Lánstraust hf gegn íslenska ríkinu og Þjóðskrá Íslands.

Tilskipun 2003/98/EB fjallar um endurnotkun upplýsinga frá hinu opinbera. Tilskipunin var innleidd í íslenska löggjöf með viðbótarkafla við upplýsingalögin 1996 og er þannig heimilt að taka gjald fyrir að veita aðgang að upplýsingum úr opinberum skrám. Í 6. og 7. gr. tilskipunarinnar kemur fram að ef gjald er tekið hjá hinu opinbera skuli heildartekjurnar ekki vera meiri en sem nemur heildarkostnaðinum við að safna, framleiða, fjölfalda og dreifa gögnum auk sanngjarns hagnaðarhlutar af fjárfestingunni að teknu tilhlýðilegu tilliti til þeirra krafna sem gerðar eru til viðkomandi opinbers aðila, þar sem það á við, um að hann standi undir sér fjárhagslega. Þetta má túlka sem svo að sérstök sjónarmið eigi við þegar stofnunum sé ætlað að standa undir rekstri sínum með sérstakri tekjuöflun.

Í öðrum ákvæðum III. kafla frumvarpsins er ekki að finna nein ákvæði sem þarfnast sérstakra skýringa heldur er um að ræða, kæruheimild, reglugerðarheimild, refsiheimild, gildistökuákvæði og ákvæði er lýtur að breytingu á öðrum lögum.

4. Samræmi við stjórnarskrá og alþjóðlegar skuldbindingar.

Frumvarpið gaf ekki tilefni til að skoða sérstaklega hvort það samrýmdist ekki stjórnarskránni eða alþjóðlegum skuldbindingum.

5. Samráð.

Frumvarpið hefur mest áhrif á Þjóðskrá Íslands. Þá hefur frumvarpið áhrif á almenna borgar sem og opinberar stofnanir þar sem vænta má að opinberar stofnanir muni í ríkari mæli fara að nýta sér vefsíðuna Ísland.is í samskiptum við borgara, auka þjónustu og spara opinbert fé eða eftir atvikum nýta fjármunina betur.

Frumvarpið var samið í samráði við Þjóðskrá Íslands áður en það var sett á vef ráðuneytisins til umsagnar…..x margar umsagnir bárust. Þess má geta hér að verkefni upplýsingasamfélagsins hefur verið í vinnslu um lengri tíma þvert á ráðuneyti.

6. Mat á áhrifum.

Frumvarpið mun veita Þjóðskrá Íslands skýrar heimildir til að framkvæma þau verkefni sem stofnunin er að sinna í dag. Þá mun frumvarpið vonandi hafa góð áhrif á stjórnsýslu ríkisins sem gæti orðið skilvirkari og leitt til hagræðingar fyrir kerfið. Áhrif fyrir almenning mun vera til góðs. Neikvæð áhrif frumvarpsins gætu falist í því að umfang bréfpósts gæti minnkað. Hins vegar verður að telja að skilvirk opinber þjónustu, umhverfisþættir svo sem minni pappírsnotkun og mögulegur sparnaður í rekstri stofnana feli í sér meiri ávinning en þau neikvæðu áhrif á magn bréfpóst, sérstaklega í ljósi þess að magn bréfa sem send eru með bréfpósti á hverju ári hefur minnkað talsvert undanfarin ár.

Verði frumvarpið óbreytt að lögum er hvorki gert ráð fyrir að það hafi áhrif á tekjur, né útgjöld ríkissjóðs.

Um einstakar greinar frumvarpsins.

Um 1. gr.

Í 1. gr. kemur fram að Þjóðskrá Íslands sé sjálfstæð stofnun sem heyri undir ráðherra. Samkvæmt forsetaúrskurði um skiptingu stjórnarmálefna milli ráðuneyta í Stjórnarráði Íslands nr. 15/2017, 7. tölulið 6. gr., kemur fram að samgöngu- og sveitarstjórnarráðuneytið fari með mál er varða almannaskráningu og lögheimili, fasteignaskrá og fasteignamat, þar á meðal Þjóðskrá Íslands og yfirfasteignamatsnefnd.

Þá kemur fram að ráðherra skipi forstjóra stofnunarinnar til fimm ára í senn en hvergi kemur fram í eldri löggjöf um Þjóðskrá að ráðherra skipi forstjóra Þjóðskrár. Hins vegar kemur fram í lögum um mat og skráningu fasteigna að ráðherra skipi forstjóra Þjóðskrár Íslands.

Þess ber að geta hér að fallið er frá því að hafa stjórn yfir stofnuninni en skv. 8. og 9. gr. laga um skráningu og mat fasteigna nr. 6/2001, sbr. lög nr. 83/2008, skal ráðherra skipa þriggja manna stjórn yfir stofnunina sem þó skal valdsvið stjórnar skv. 3. gr. laga nr. 77/2010 um sameiningu Þjóðskrár og Fasteignamat ríkisins, aðeins ná til verkefna Þjóðskrár Íslands er varðar skráningu og mat fasteigna.

Um 2. gr.

Í 2. gr. er kveðið á um starfsskyldur forstjóra. Þar kemur fram að hann beri ábyrgð á rekstri stofnunarinnar, móti áherslur hennar og skipulag, verkefni og starfshætti og annist daglega stjórn. Vakinn er athygli á því að ekki er gert ráð fyrir að Þjóðskrá Íslands sendi ráðuneytinu skipurit til staðfestingar ráðherra. Slík ákvæði eru á undanhaldi, eru í raun óþörf og í betra samræmi við sjálfstæði og stjórnunarheimildir forstjóra. Að öðru leiti þarfnast ákvæðið ekki skýringa.

Um 3. gr.

Í 1. mgr. ákvæðisins er kveðið á um hlutverk Þjóðskrár Íslands með almennum hætti. Þar kemur fram að stofnunin skuli með starfsemi sinni gæta upplýsinga um réttindi og einstaklinga og lögaðila og eignir þeirra með því að safna, varðveita, uppfæra og miðla upplýsingum sem varða einstaklinga, mannvirki og landeignir með öruggum hætti. Þá skal stofnunin stuðla að því að starfsemi hennar þróist í samræmi við þarfir samfélagsins og tækninýjunga. Í öðrum málsgreinum ákvæðisins er kveðið nánar á um hlutverk stofnunarinnar.

Í 2. mgr. 3. gr. eru verkefni Þjóðskrár Íslands talin upp með almennum hætti í 10 stafliðum. Um er að ræða verkefni sem Þjóðskrá Íslands hefur nú þegar eða sinnir samkvæmt öðrum lögum eða hefur verið falið að sinna af Stjórnarráði Íslands.

Í a. lið er þess getið að Þjóðskrá Íslands sé ábyrgðaraðili að þjóðskrá og tengdum skrám og ber ábyrgð á rekstri gagna- og upplýsingakerfa þjóðskrár samkvæmt lögum sem um þjóðskrá gilda hverju sinni. Í þessu felst að Þjóðskrá Íslands fer með verkefni samkvæmt lögum nr. 52/1962 um þjóðskrá og almannaskráningu með síðari breytingum, lögum nr. 21/1990 um lögheimili með síðari breytingum, lögum nr. 73/1952 um tilkynningu aðsetursskipta með síðari breytingum, lögum nr. 45/1996 um mannanöfn og lögræðislögum nr. 71/1997. Rétt er að geta þess hér að lög um þjóðskrá og almannaskráningu sem og lög um lögheimili og lög um skráningu aðsetursskipta sæta nú endurskoðun og eru frumvörp í vinnslu.

Í b. lið er þess getið að Þjóðskrá Íslands sé ábyrgðaraðili að fasteignaskrá og tengdum skrám og sér um rekstur gagna- og upplýsingakerfa fasteignaskrár, útreikning fasteignamats og útreikning brunabótamats og sér um rekstur gagna- og upplýsingakerfa fasteignaskrár samkvæmt lögum sem um fasteignaskráningu og fasteignamat gilda hverju sinni. Í gildi eru lög nr. 6/2001 um skráningu og mat fasteigna með síðari breytingum, lög nr. 48/1994 um brunatryggingar með síðari breytingum og lög nr. 4/1995 um tekjustofna sveitarfélaga með síðari breytingum.

Í c. lið er kveðið á um að Þjóðskrá Íslands sé ábyrgðaraðili á að viðhalda og láta í té stofn fyrir skilríkjaútgáfu til útgáfu vegabréfa til íslenskra ríkisborgara og annarrar skilríkjaútgáfu á vegum hins opinbera eða samkvæmt sérlögum. Um útgáfu vegabréfa gilda lög nr. 136/1998 um vegabréf en um nafnskírteini og notkun þeirra gilda lög nr. 25/1965. Þess ber að geta að ökuskírteini eru ekki gild persónuskilríki hér á landi en misskilningur virðist vera uppi um gildi ökuskírteina sem slíkra skilríkja. Þá gefur Þjóðskrá Íslands út Íslykil sem eru í raun rafrænt auðkenni. Gefin hafa verið út um 200 þúsund Íslyklar en með þeim geta einstaklingar auðkennt sig inn á flesta opinbera vefi.

Í d. lið er kveðið á um að Þjóðskrá Íslands sé ábyrgðaraðili þróunar og reksturs miðlægrar upplýsinga- og þjónustuveitu ríkisins, Ísland.is. Um Ísland.is vísast til umfjöllunar í almennum athugasemdum við greinargerð.

Í e. lið kemur fram að stofnunin gefi út kjörskrárstofn og sinnir verkefnum sem stofnuninni eru falin við framkvæmd kosninga.

Í f. lið kemur fram að stofnunin geti samkvæmt ákvörðun ráðherra annast rekstur og varðveislu annarra opinberra skráa.

Í g.-j. lið er kveðið á um hlutverk sem hver og ein ríkisstofnun hefur gagnvart ráðuneytinu að undanskyldu h. lið sem fjallar um rannsóknir, greiningu og þróun á starfssviði sínu. Ákvæðin þarfnast ekki frekari skýringa.

Í 3. mgr. 3. gr. er þess getið að Þjóðskrá Íslands hafi heimild til að safna saman, vinna úr og birta tölfræðiupplýsingar á sviði lögbundinna verkefna hennar. Þess má geta að markmið er að ákvæði um miðlum upplýsinga t.d. úr þjóðskrá verði að finna í sérlögum um þjóðskrá.

Í 4. mgr. 3. gr. er lagt til að ráðherra geti sett á stofn fagráð með fulltrúum stofnunarinnar, hagsmunaaðilum og annarra aðila í þeim tilgangi að vera vettvangur samráðs og upplýsingaskipta á fagsviðum stofnunarinnar. Sambærilegt ákvæði er að finna í 2. mgr. 3. gr. laga um Samgöngustofu, stjórnsýslustofnun samgöngumála nr. 113/2012. Nauðsynlegt er að ráðherra geti skipað fagráð eins og þörf krefur hverju sinni eða skipulagt samráð um ýmis sérmál og tæknileg úrlausnarefni.

Í 5. mgr. 3. gr. er sú skylda áréttuð að Þjóðskrá Íslands skuli fylgja lögum um persónuvernd og meðferð persónuupplýsinga sem gilda hverju sinni. Evrópusambandið hefur undanfarið blásið til sóknar til varnar persónurétti fólks og mun löggjöf á Íslandi taka breytingum á næstunni þar sem persónuvernd verður gerð hærra undir höfði. Brýnt er að stofnun eins og Þjóðskrá Íslands starfi í fullu samræmi við löggjöf um persónuvernd og meðferð slíkra upplýsinga og því talið nauðsynlegt að þessi skylda sé áréttuð.

Um 4. gr.

Í 1. mgr. 4. gr. er lagt til að Þjóðskrá Íslands verði gert kleift, með samningi, að fela öðrum stjórnvöldum, skoðunarstofum eða öðrum aðilum einstaka þætti verkefna sem stofnuninni er falið samkvæmt lögum. Áskilið er að um einstaka þætti verkefna sé að ræða. Ljóst er að almennt er það hlutverk opinberra stofnana að sinna þeim verkefnum sem þeim er falið samkvæmt lögum. Þó er hugsanlegt að annar opinber aðili, eða einkaaðili, sé betur til þess fallinn að vinna einstaka þætti verkefnis. Þannig kann það að vera hagstæðara fyrir hinn opinbera aðila að semja við aðra um að vinna einstaka hluta verkefnis heldur en að vinna verkið sjálft eða t.d. tækniþekking sé ekki fyrir hendi innan stofnunarinnar og ódýrara sé að semja um verkið heldur en að byggja upp sérhæfða tækniþekkingu sem kannski nýtist ekki til lengri tíma litið.

Í 2. mgr. er lagt til að stofnuninni verði veitt heimild til að bjóða fram sérþekkingu sína á alþjóðamarkaði og afla tekna með útflutningi á sérfræðiþekkingu sem stofnunin býr yfir. Heimildir sem þessar má finna t.d. 2. mgr. 16. gr. laga um Samgöngustofu, stjórnsýslustofnun samgöngumála nr. 30/2012. Hjá stofnun eins og Þjóðskrá Íslands safnast saman verðmæt sérfræðiþekking innan stofnunar og það kann að vera æskilegt að geta miðlað þekkingunni. Þá getur þessi heimild aflað stofnunin sértekna í formi þjónustugjalda sem renna til stofnunarinnar.

Um 5. gr.

Í 1. mgr. 5. gr. er lagt til að sett verði sérstakt þagnarskylduákvæði í lögin. Sérstök þagnarskyldu ákvæði er að finna víða t.d. í lögum um Samgöngustofu, stjórnsýslustofnun samgöngumála nr. 119/2012, lögum um fullnustu refsinga nr. 15/2016 o.fl. Almennt þagnarskylduákvæði er varðar opinbera starfsmenn er að finna í 18. gr. laga um réttindi og skyldur starfsmanna ríkisins nr. 70/1996 og er svohljóðandi: „Hverjum starfsmanni er skylt að gæta þagmælsku um atriði er hann fær vitneskju um í starfi sínu og leynt skulu fara samkvæmt lögum, fyrirmælum yfirmanna eða eðli málsins. Þagnarskyldan helst þótt látið sé af starfi.“ Ákvæði 18. gr. leggur m.ö.o. þá skyldu á herðar opinberra starfsmanna að gæta þagmælsku um atriði sem starfsmaðurinn fær vitneskju um í starfi sínu. Skilyrðið um þagmælsku er bundið því að vitneskjan sé þess eðlis að það sé áskilið í lögum að upplýsingar eigi ekki erindi við alla, starfsmaðurinn fær fyrirmæli frá yfirmanni að upplýsingarnar eigi að fara leynt eða það liggi í hlutarins eðli að vitneskja eigi ekki erindi til alla. Þannig þarf eitt af framangreindum skilyrðum að vera fyrir hendi og ljóst er að síðasta skilyrðið er nokkuð matskennt. Þá kemur fram í 2. málslið 18. gr. að vitneskjan haldist þótt látið sé af starfi. Auk þess að vera bundnir við 18. gr. laga nr. 70/1996 þá er lagt til í 5. gr. frumvarpsins gerð verði ríkari krafa til þagnarskyldu starfsmanna Þjóðskrár Íslands. Í ákvæðinu er áréttað að starfsmenn Þjóðskrár Íslands séu bundnir þagnarskyldu. Þá kemur fram í 2. málslið að starfsmönnum sé óheimilt að skýra óviðkomandi frá því sem þeir komast að í starfi sínu og leynt eiga að fara. Það sem „leynt eiga að fara“ skal túlkað rúmt í þessu samhengi. Hjá Þjóðskrá Íslands er mikið magn upplýsinga um einstaklinga og lögaðila og brýnt að þagmælsku sé gætt. Því verður ekki talið ósanngjarnt að gera þá kröfu á starfsmenn Þjóðskrá Íslands að þeir undirgangist ríkari kröfur um þagnarskyldu. Í raun þarf leyndin samkvæmt ákvæðinu ekki að vera lögbundin, fyrirmæli yfirmanns um leynd er ekki áskilin og ekki þarf að fara fram sérstakt mat á því hvort leynd eigi að ríkja með vísan til eðli máls. Ljóst er að framangreint ákvæði er ekki síst mikilvægt þar sem stofnunin fer með framleiðslu vegabréfa. Framleiðsluferli vegabréfa, efni í vegabréf, vélar og tæki við vegabréfanotkun, öryggiskröfur o.s.frv. njóta mikillar leyndar. Vegabréf eru flókin skilríki sem ganga sum hver kaupum og sölum og því verðmæt. Vitneskja sem sumir starfsmenn Þjóðskrá Íslands búa yfir er því verðmæt og eftirsóknarverð af óprúttnum aðilum. Þá kemur ákvæðið ekki í veg fyrir að starfsmenn tali um vinnuna við vini og vandamenn en þeim yrði óheimilt að ræða upplýsingar um einstaka persónur, vinnulag, verkferla, efni í skilríki o.fl. atriði. Þá kemur ákvæði sem þetta ekki í veg fyrir að starfsmenn greini frá ólöglegu athæfi sem á sér stað innan stofnunarinnar, þ.e. gegni hlutverki svonefnds „whistle blowers“.

Um 6. gr.

Í 6. gr. er lagt til að kveðið verði á um það í lögum að Þjóðskrá Íslands eigi og reki miðlægu rafrænu upplýsinga- og þjónustuveituna Ísland.is, svo sem verið hefur. Hins vegar hefur Þjóðskrá Íslands skort beina lagaheimild fyrir rekstrinum en Þjóðskrá Íslands var falið á sínum tíma að hafa umsjón með þjónustuveitunni og hefur það talið duga en í ljósi þess að stefnt sé á að nýta þjónustuveituna betur þykir rétt að kveða á um það í lögum.

Í 2. mgr. er kveðið á um það að stofnunin beri ábyrgð á þróun og kynningu á þjónustuveitunni og skuli stuðla að því að bæta opinbera þjónustu og auka hagkvæmni með því að hlutast til um að stofnanir nýti Ísland.is til að þjónusta viðskiptavini sína og að almenningur og lögaðilar hafi vitneskju um og nýti sér þá þjónustu sem þar er í boði. Með þessu er átt við að Þjóðskrá Íslands kynni Ísland.is fyrir opinberum stofnunum og þá möguleika sem þjónustuveitan hefur fram að færa. Svo sem rakið hefur verið í almennum athugasemdum hefur þjónustuveitan Ísland.is margt fram að færa fyrir almenning sem og viðskiptamenn opinberra stofnana. Kostir þess að notast við rafrænar lausnir eru óumdeildar hvort sem litið er til aukinnar hagræðingar í opinberum rekstri eða til umhverfisþátta. Til mikils er að vinna fyrir opinberar stofnanir að nýta sér þjónustuveituna bæði til að koma upplýsingum á framfæri til almennings sem og koma skjölum áleiðis til viðskiptavina sinna.

Að öðru leyti þarfnast ákvæðið ekki skýringa.

Um 7. gr.

Í 1. mgr. 7. gr. er gert ráð fyrir því að einstaklingar sem skráðir eru í þjóðskrá 16 ára og eldri, sem og skráðir lögaðilar, skuli hafa aðgang að rafrænu, persónubundnu pósthólfi á Ísland.is. Ákvæðið er í samræmi við sambærilegt danskt ákvæði sem miðar reyndar við 15 ára aldur. Í fyrstu var lagt til að miða við íslenska ríkisborgara en með því væri íslenska ríkið að missa af hópi erlendra ríkisborgara sem eru t.d. fæddir hér á landi. Ef miðað yrði við lögheimili eingöngu þá myndi íslenska ríkið lenda í vandræðum með íslenska ríkisborgara fædda erlendis en hafa aldrei átt lögheimili á Íslandi. Það var mat ráðuneytisins og Þjóðskrár Íslands að best væri að tengja þetta við þá sem skráðir eru í þjóðskrá. Gert er ráð fyrir að nánar verði vikið að því í reglugerð sem ráðherra setur með heimild í 11. gr. frumvarpsins.

Gert er ráð fyrir í 2. mgr. ákvæðisins að opinberir aðilar skuli eiga þess kost að senda út skjal til viðskiptavina sinna til birtingar í pósthólfinu. Með opinberum aðilum er átt við Stjórnarráð Íslands, stofnanir ríkisins, sveitarfélög og stofnanir sveitarfélaga. Þó svo að opinber stofnun ákveði að nýta Ísland.is til að senda út skjal til viðskiptavina sinna skal stofnunin þó gefa viðskiptavini sínum kost á að eiga samskipti við sig bréflega. Gert er ráð fyrir að nánar verði kveðið á um þessi atriði í reglugerð.

Í 3. mgr. ákvæðisins er kveðið á um birtingu skjala frá opinberum aðilum til viðskiptavinar. Það er hvenær skjal telst komið til viðskiptavinar. Í ákvæðinu er vísað til 39. gr. stjórnsýslulaga nr. 37/1993, sbr. 6. gr. laga nr. 50/2003 en þar kemur fram:

„Stjórnvaldsákvörðun eða önnur gögn á rafrænu formi teljast birt aðila þegar hann á þess kost að kynna sér efni þeirra. Aðili máls ber ábyrgð á því að vél- og hugbúnaður hans fullnægi þeim kröfum sem til hans eru gerðar, sbr. 1. mgr. 35. gr., og nauðsynlegar eru svo að hann geti kynnt sér efni stjórnvaldsákvörðunar eða annarra gagna sem stjórnvald sendir honum á rafrænu formi.

 Erindi eða önnur gögn teljast komin til stjórnvalds þegar það á þess kost að kynna sér efni þeirra. Stjórnvald skal að eigin frumkvæði staðfesta að því hafi borist gögn, eftir því sem unnt er.

 Þegar sett lög, almenn stjórnvaldsfyrirmæli eða venjur áskilja að stjórnvöld birti aðila gögn með sannanlegum hætti telst slíkum áskilnaði fullnægt með notkun rafræns búnaðar sem staðfestir að gögn séu komin til aðila“

Í 4. mgr. ákvæðisins er gert ráð fyrir að Þjóðskrá Íslands skuli stuðla að því að aðilar skv. 1. mgr. geti leitað helstu upplýsinga á Ísland.is, svo sem upplýsingar um skráningu persónubundinna upplýsinga í opinberar skrár og stöðu erindis sem sent hefur verið til opinbers aðila, hvort sem um er að ræða aðgangsstýrt, einstaklingsbundið svæði eða á opinni upplýsingasíðu þjónustuveitunnar. Það skal áréttað að engar upplýsingar eru vistaðar á heimasvæði einstaklinga heldur sendir búnaðurinn vefkall eftir öruggum leiðum í viðeigandi gagnagrunna. Ef einstaklingur fer inn á „mínar síður“ og óskar eftir upplýsingum um bifreiðaeign sína þá nær þjónustuveitan í upplýsingar úr bifreiðaskrá og birtir fyrir einstaklingnum. Upplýsingarnar eru ekki vistaðar í þjónustuveitunni.

Ákvæði 5. mgr. varðar leiðbeiningaskyldu Þjóðskrár Íslands og þarfnast ekki nánari skýringar en þær að gert er ráð fyrir að leiðbeiningarnar verði veittar með t.d. upplýsingum á vef Þjóðskrár Íslands.

Um 8. gr.

Í 8. gr. er lagt til að Þjóðskrá Íslands verði heimilt að innheimta þjónustugjöld samkvæmt gjaldskrá svo sem heimilt er í dag. Gildandi gjaldskrá er sett með stoð í 24. gr. laga nr. 6/2001 um skráningu og mat fasteigna, með síðari breytingum, 6. mgr. 1. gr. laga nr. 25/1965, um útgáfu og notkun nafnskírteina, með síðari breytingum, 3. mgr. 19. gr. laga nr. 54/1962, um þjóðskrá og almannaskráningu, með síðar breytingu, og 3. mgr. bráðabirgðaákvæðis V við sveitarstjórnarlög nr. 138/2011.

Í k. lið er að finna nýmæli en um er að ræða heimild til gjaldtöku vegna þjónustu miðlægrar upplýsinga- og þjónustuveitu. Er þessi breyting tilkominn vegna samkeppnissjónarmiða.

Rétt er að taka fram að heimilt verður að kveða á um undanþágu frá gjaldtöku sem og afslátt af gjaldi. Að öðru leyti vísast til athugasemda í almennum athugasemdum.

Um 9. gr.

Í 9. gr. er kveðið á um kæruheimild. Rétt er að taka fram að í sumum lögum er kveðið á um sérstaka kæruleið, þ.e. kæruleið til sjálfstæðrar stjórnsýslunefndar, t.d. yfirfasteignamatsnefnd samkvæmt ákvæðum um skráningu og mat fasteigna og halda þau ákvæði gildi sínu. Að öðru leyti þarfnast ákvæðið ekki skýringar.

Um 10. gr.

Í 10. gr. er kveðið á um reglugerðarheimildir. Valin er sú leið að hafa sérstaka reglugerðarheimild í sér ákvæði í stað þess að dreifa þeim um frumvarpið. Að öðru leyti þarfnast ákvæðið ekki skýringar.

Um 11. gr.

Í 11. gr. er kveðið á um það að brot samkvæmt 5. gr. frumvarpsins varði sektum. Um er að ræða minniháttar brot á þagnarskyldu starfsmanna. Ekki þykir tilefni til að kveða á um að slíkt varði fangelsisrefsingu.

Um 132. gr.

Í 12. gr. frumvarpsins er kveðið á um gildistöku. Gert er ráð fyrir því ákveðnum aðlögunartíma og því er gert ráð fyrir að lögin taki gildi 1. maí 2018. Tímasetningin er miðuð við að frumvarpið nái fram að ganga í lok árs 2017. Tefjist málið í afgreiðslu Alþingis þarf að endurskoða dagsetninguna.

Um 13. gr.

Í 13. gr. er kveðið á um breytingar á öðrum lögum. Ákvæðið þarfnast ekki sérstakrar skýringar.